Torsdag blev et rumænsk ægtepar varetægtsfængslet i 14 dage. Det skete efter, at de onsdag eftermiddag blev taget på fersk gerning, mens de var i gang med et tricktyveri. Parret henvendte sig i en massageklinik i Rantzausgade i Aalborg under påskuddet om at være potentielle kunder. Kvinden talte med ekspedienten og afledte på den måde hendes opmærksomhed, alt imens manden rodede rundt i ekspedientens tasker, fortæller vagtchef ved Nordjyllands Politi Poul Fastergaard. På et tidspunkt gik det op for ekspedienten, hvad der foregik, og så fik parret ellers travlt. De løb afsted fra klinikken med ekspedienten i hælene. Ekspedienten formåede at ringe til politiet, som kort efter anholdte det rumænske ægtepar. Det skulle vise sig, at manden var særdeles kendt for lignende kriminalitet. Faktisk havde han, indtil for en uge siden, haft indrejseforbud i Danmark i seks år, fordi han tidligere er dømt for netop tricktyveri. Parret kærede ikke fængslingen.

Opsummering:
Manden havde indtil for en uge siden, haft indrejseforbud i Danmark i seks år, fordi han tidligere er dømt for netop tricktyveri.